คลังตั้งโต๊ะรับเรื่องร้องทุกข์ไม่ได้5พัน
คลังเห็นใจประชาชนเดือนร้อนมีปัญหายังไม่ได้รับเงิน 5 พัน ตั้งโต๊ะบริการรับเรื่องอำนวยความสะดวก


30 เม.ย. 2563

นายธนกร วังบุญคงชนะ เลขานุการ รมว.คลัง เปิดเผยว่า นายอุตตม สาวนายน รมว.คลัง ได้สั่งเป็นการด่วนให้เจ้าหน้าที่กระทรวงการคลังดูแลประชาชนที่มาร้องทุกข์ไม่ได้รับเงิน 5,000 บาท ที่กระทรวงการคลังบริเวณประตู 4 ให้ได้รับความสะดวกมาที่สุด เพราะเห็นใจว่าได้รับความเดือดร้อนจริง และต้องการคำปรึกษา ซึ่งส่วนใหญ่เป็นปัญหาเข้าระบบเว็บไวต์ไม่ได้ ซึ่งทางเจ้าหน้าที่จะอำนวยความสะดวกเบื้องต้นให้ดีที่สุด
นายธนกร กล่าวว่า ได้สั่งการให้เจ้าหน้าที่ตั้งโต๊ะรับเรื่องประชาชนที่มาร้องทุกข์ จากเดิมที่ต้องยืนรับเรื่องที่หน้าประตู 4 และมีเจ้าหน้าที่น้อยเกินไป จึงได้ขอให้มีการเพิ่มเจ้าหน้าที่ให้คำปรึกษากับประชาชนจะได้รวดเร็วมากขึ้น
"รัฐบาลเป็นห่วงประชาชนที่ได้รับความเดือนร้อนจากโควิดทุกคน ในส่วนของอาชีพอิสระคลังจะจ่ายเงินเยียวยา 5,000 บาท ให้กับผู้ได้สิทธิ์ประมาณ 16 ล้านคน ได้ทั้งหมดไม่เกินกลางเดือน พ.ค. นี้ นอกจากนี้รัฐบาลยังมีมาตรการเยียวยากับประชาชนกลุ่มอื่นเพิ่มเติมต่อเนื่องที่จะทยอยออกมา" นายธนกร กล่าว
ผู้สื่อข่าวรายงานว่า เมื่อเวลาประมาณ 08.00 น. เจ้าหน้าที่กระทรวงการคลัง ได้นำโต๊ะเก้าอี้มาตั้งเตรียมพร้อมให้คำปรึกษากับประชาชนที่ยังมีปัญหาไม่ได้รับเงิน 5,000 บาท บริเวณประตู 4 นอกกระทรวงการคลัง และเมื่อเวลาประมาณ 08.30 น. เริ่มมีประชาชนที่ยังไม่ได้รับเงินทยอยมารอร้องทุกข์แล้ว โดยเจ้าหน้าที่ได้ตั้งโต๊ะห่างกัน และมีเจลล้างมือ เพื่อป้องกันการแพร่ระบาดของโควิด-19 ด้วย